Добрина Баракова
Нанизах облака на клечица

chitanka.info

Нанизах облака на клечица

и го изблизах.

Горчеше,

ала мънички слънца

изгряха на устата ми.

Перо от гарван сгуших във дланта си —

разтворих я

и гургулица излетя.

Оса ужили ме,

помилвах я с подутия си пръст —

нектар натегна на крачетата й.

Протегнах си ръцете

и нощта обрах —

от плодовете черни

утро се роди.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.